b'\n_START_ARTICLE_\nLleng\xc3\xbces uralianes\n_START_SECTION_\nControv\xc3\xa8rsia sobre l\xe2\x80\x99origen\n_START_PARAGRAPH_\nEn els \xc3\xbaltims temps, els ling\xc3\xbcistes han situat l\xe2\x80\x99Urheimat (de l\xe2\x80\x99alemany: ur: \xe2\x80\x98original\xe2\x80\x99; Heimat: \xe2\x80\x98llar\xe2\x80\x99) de les lleng\xc3\xbces proto-ur\xc3\xa0liques als voltants del riu Volga, situat a l\xe2\x80\x99oest dels Urals i molt proper a la zona on es diu que va tenir origen la fam\xc3\xadlia Indoeuropea. Altres ling\xc3\xbcistes, com Gyula L\xc3\xa1sl\xc3\xb3 situa aquest origen a la zona entre el riu Ok\xc3\xa0 i el centre de Pol\xc3\xb2nia. Els ling\xc3\xbcistes E. N. Set\xc3\xa4l\xc3\xa4 i M. Zsirai el situen entre els rius Volga i Kama. Altres ling\xc3\xbcistes defensen, en canvi, que l\xe2\x80\x99origen va tenir lloc a l\xe2\x80\x99\xc3\xa0rea del Mar B\xc3\xa0ltic, mentre que d\xe2\x80\x99altres postulen l\xe2\x80\x99origen a la zona m\xc3\xa9s septentrional de la Sib\xc3\xa8ria.\n_START_SECTION_\nEstudis de l\xe2\x80\x99Urali\xc3\xa0\n_START_PARAGRAPH_\nLa similitud entre l\xe2\x80\x99hongar\xc3\xa8s i el fin\xc3\xa8s ja va proposar-se el segle XVII pel ling\xc3\xbcista alemany Martin Vogel, que va establir diversos paral\xc2\xb7lelismes gramaticals i l\xc3\xa8xics entre ambdues lleng\xc3\xbces, i el ling\xc3\xbcista suec Georg Stiernhielm, que va veure grans similituds entre moltes paraules del sami, l\xe2\x80\x99estoni\xc3\xa0 i el fin\xc3\xa8s, aix\xc3\xad com algunes entre el fin\xc3\xa8s i l\xe2\x80\x99hongar\xc3\xa8s. Per tant, aquests dos ling\xc3\xbcistes van ser els primers a destacar el que esdevindria posteriorment com a fam\xc3\xadlia ugrofinesa i m\xc3\xa9s endavant com a fam\xc3\xadlia uraliana, diferenciades entre altres lleng\xc3\xbces parlades a Europa per no pert\xc3\xa0nyer a la fam\xc3\xadlia Indoeuropea. _NEWLINE_El primer treball sistem\xc3\xa0tic de parentiu entre algunes lleng\xc3\xbces que avui dia considerem part de la fam\xc3\xadlia uraliana es deu a J\xc3\xa1nos Sajnovics l\xe2\x80\x99any 1770. En aquest treball s\xe2\x80\x99estipulava un parentiu entre la llengua sami i l\xe2\x80\x99hongaresa basat en funcions gramaticals. Aquest treball va ser ampliat posteriorment per S\xc3\xa1muel Gyarmathi, establint les relacions de parentiu de la fam\xc3\xadlia ling\xc3\xbc\xc3\xadstica uraliana sobre bases fermes. Malgrat aix\xc3\xb2, el treball en qu\xc3\xa8 es fa servir de forma sistem\xc3\xa0tica el m\xc3\xa8tode comparatiu per emparentar les lleng\xc3\xbces uralianes \xc3\xa9s el de Joszef Budenz. En aquest treball es proposava una relaci\xc3\xb3 gen\xc3\xa8tica de parentiu entre les lleng\xc3\xbces ugrofineses i algunes lleng\xc3\xbces altaiques. Posteriorment, el treball d\xe2\x80\x99Otto Donner va criticar molts aspectes estipulats per Budenz i va rebutjar-ne la classificaci\xc3\xb3. En canvi, Donner, basant-se \xc3\xbanicament en correspond\xc3\xa8ncies l\xc3\xa8xiques va proposar l\xe2\x80\x99hongar\xc3\xa8s, el vogul i l\xe2\x80\x99ostiac com a lleng\xc3\xbces que formaven un grup especial dins del grup \xc3\xbagric.\n_START_SECTION_\nCaracter\xc3\xadstiques principals\n_START_PARAGRAPH_\nTipol\xc3\xb2gicament, les lleng\xc3\xbces uralianes presenten grans difer\xc3\xa8ncies. No obstant aix\xc3\xb2, entre elles tamb\xc3\xa9 es troben grans similituds: una morfologia aglutinant molt rica amb sufixos monosem\xc3\xa0ntics, un sistema de casos molt extens, un ordre de constituents que segueix el patr\xc3\xb3 SOV, un sistema de negaci\xc3\xb3 format a partir de la flexi\xc3\xb3 d\xe2\x80\x99un auxiliar, harmonia voc\xc3\xa0lica, entre d\xe2\x80\x99altres.\n_START_SECTION_\nProto-ur\xc3\xa0lic\n_START_PARAGRAPH_\nEl proto-ur\xc3\xa0lic va poder_NEWLINE_ser reconstru\xc3\xaft fins a cert grau gr\xc3\xa0cies al m\xc3\xa8tode ling\xc3\xbc\xc3\xadstic comparatiu. Gran_NEWLINE_feina de reconstrucci\xc3\xb3 es deu al ling\xc3\xbcista finland\xc3\xa8s Juha Janhunen, que va tenir especial_NEWLINE_inter\xc3\xa8s en la comparaci\xc3\xb3 sistem\xc3\xa0tica de les formes del proto-fino-p\xc3\xa8rmic i el_NEWLINE_proto-samoiede, deixant de banda les lleng\xc3\xbces \xc3\xbagriques, ja que no es tenia_NEWLINE_const\xc3\xa0ncia de cap proto-\xc3\xbagric. _NEWLINE_En el Uralisches Etymologisches W\xc3\xb6rterbuch (1986),_NEWLINE_K\xc3\xa1roly R\xc3\xa9dei_NEWLINE_fa la l\xe2\x80\x99aportaci\xc3\xb3 m\xc3\xa9s important de recopilaci\xc3\xb3 de reconstruccions del_NEWLINE_proto-ur\xc3\xa0lic, amb m\xc3\xa9s de 475 termes i afixos reconstru\xc3\xafts. No obstant aix\xc3\xb2,_NEWLINE_aquest treball presenta nombroses dificultats, perqu\xc3\xa8 moltes derivacions_NEWLINE_etimol\xc3\xb2giques tenen irregularitats en el paradigma i caldria una dedicaci\xc3\xb3 molt_NEWLINE_m\xc3\xa9s sistem\xc3\xa0tica per arribar a tenir una reconstrucci\xc3\xb3 tan detallada com la del_NEWLINE_proto-indoeuropeu.'